Masyarakat Indonesia Di Sabah

Sejarah Tawau

Tawau adalah sebuah bandar yang terletak di sudut tenggara negeri Sabah. Dahulunya Tawau dikenali sebagai 'Tanjung' oleh masyarakat tempatan ( natives ). Mengikut sejarahnya, daerah Tawau dahulunya adalah di bawah kekuasaan Kesultanan Sulu termasuklah daerah Sandakan ( Sanda'an : pajakan ( dalam bahasa Sulu ) dan Lahad Datu : Tempat Persinggahan Datu ( dalam bahasa Sulu ) dan Kudat. Tawau seperti juga Sandakan dan Kudat dianggapkan sebagai 'Tanah Besar' bagi masyarakat Suluk bersama-sama masyarakat Tidung, Sungai, Dusun dan Ida'aan. Tidaklah hairanlah semasa kedatangan British, telah wujud penempatan kecil kaum nelayan di kawasan Tawau ini yang merupakan terdiri dari kalangan masyarakat Melayu Suluk dan Melayu Tidung. Mereka telah diiktiraf oleh Kerajaan British dan masyarakat Cina sebagai kaum peribumi atau 'natives'. 
Setelah penyerahan kuasa daripada Kesultanan Sulu kepada British Chartered Company pada 1878, Tawau telah ditadbir dengan lebih teratur. Pejabat Residen dan Pejabat Daerah ( District Office ) telah dibina yang mana Residen dan Pegawai Daerah berbangsa Inggeris telah dilantik. Seorang penduduk tempatan Sabah, Kee Abdullah ( berbangsa Sino-Dusun yang dibesarkan oleh dalam keluarga Suluk Kudat dan berkahwin dengan gadis Melayu Suluk Tawau ) juga telah dilantik sebagai pegawai kerajaan yang pertama  di Tawau pada 16 Oktober 1898. Beliau kemudiannya dilantik menjadi Penghulu pertama dan bergelar Orang Kaya Kaya ( OKK ). Bersama-sama beliau, telah dilantik beberapa orang Melayu tempatan Tawau untuk bekerja di pejabat daerah Tawau seperti Habib Sheikh, Imam Mustafa dan Serang Saman.
Kedatangan masyarakat Cina di Tawau bermula pada tahun 1900 sebagai buruh kasar yang dibawa oleh syarikat British untuk bekerja di lombong arang batu yang terletak di Silimpopon, 80 km dari Tawau. Mereka adalah buruh kepada syarikat perlombongan Cowie Harbour Coal Company yang mana perlombongan arang batu syarikat ini merupakan hasil eksport utama pada masa itu. Selain itu, masyarakat Cina kemudiannya mengambil peluang menjalankan perniagaan kecil-kecilan di kalangan masyarakat tempatan ( natives )iaitu masyarakat Suluk, Tidung, Bulungan. Masyarakat Cina ini senang bergaul dan mudah menyesuaikan diri dengan masyarakat tempatan Tawau pada ketika itu, tidak kurang ramai juga yang telah berkahwin dengan masyarakat tempatan.

Masyarakat Indonesia di Tawau

Setelah Sabah merdeka pada 31 Ogos 1963 dan mencapai kemajuan yang pesat dengan hasil kayu balak yang melimpah ruah dan kini hutannya pula telah ditanam dengan kelapa sawit yang menguntungkan, Tawau sudah menjadi antara bandar yang termaju di Sabah. Tidak hairanlah Tawau menjadi tumpuan masyarakat Indonesia untuk mencari pekerjaan. Jika sesiapa yang berkunjung ke Tawau, pasti terkejut dengan jumlah penduduk Indonesia yang terlalu ramai di Tawau. Mungkin yang teramai di seluruh Malaysia. Masyarakat Indonesia ini majoritinya adalah Masyarakat Bugis yang berasal dari Sulawesi Selatan. Selain Bugis, masyarakat pendatang dari Indonesia ialah Toraja dan Timor. Terdapat juga sedikit masyarakat pendatang dari kepulauan Filipina seperti Visaya dan Tausuq yang telah sekian lama menetap di persisir pantai Sabah. Kedatangan masyarakat pendatang ini adalah untuk mencari pekerjaan di Malaysia , bayaran gaji di Malaysia terlalu tinggi berbanding di negera mereka. Mereka juga boleh membuat sebarang perniagaan yang pastinya jualan mereka pasti laku dan sangat menguntungkan. Namun, perkerjaan yang dipenuhi seperti buruh dan kerja kasar bukan lah menjadi pilihan masyarakat pribumi Sabah yang lebih berminat berkerja di dalam pejabat. Tambahan pula penduduk tempatan tidak gemar dan malu untuk memilih perkerjaan sebegini rupa. Majoriti masyarakat Indonesia ini adalah pemegang pasport pekerjaan dan ramai yang telah memohon kerakyatan Malaysia. Namun terdapat ramai yang bekerja tanpa dokumen perjalanan yang sah sehingga kerajaan melalui jabatan imigresen, polis dan RELA bersama-sama mengesan pendatang tanpa izin ( PATI ) ini dan menahan sementara di pusat-pusat tahanan sementara ( Penampungan ).

Masyarakat Bugis Di Tawau

Sebagai masyarakat pendatang majoriti di Tawau, masyarakat Bugis kini telah menguasai hampir keseluruhan aktiviti ekonomi di Tawau. Dari perniagaan di pasar-pasar, syarikat bas pengangkutan hingga ke jualan pasar malam. Dari Tawau, mereka bertebaran ke seluruh negeri Sabah seperti di Kota Kinabalu dan Ranau hingga ke Semenanjung Malaysia. Sehingga kini ramai masyarakat Bugis telah memohon dan diberikan hak kerakyatan Malaysia. Malah sebahagian besarnya didakwa mendapat kerakyatan melalui pemberian kad pengenalan yang disebut umum sebagai "IC Projek". Sekitar tahun 1980an dulu , bagi sesetengah masyarakat Bugis Indonesia ini, anak-anak mereka yang dilahirkan di Malaysia dengan pendaftaran menggunakan surat sumpah juga diberikan peluang mendapat pendidikan di sekolah sekolah kerajaan, memasuki universiti termasuklah Universiti Malaysia Sabah ( UMS ) dan akhirnya menjawat jawatan dalam jabatan-jabatan kerajaan seperti guru, doktor dan pensyarah. Walaupun ibu bapa dari bekas warganegara Indonesia dan datang ke Malaysia sebagai pekerja asing namun hari ini anak-anak mereka telah hidup senang dan mewah di Malaysia.
Masyarakat Bugis sebenarnya terdiri daripada pelbagai suku kaum Bugis mengikut tempat asal mereka di Sulawesi Selatan seperti Bugis Bone, Bugis Enrekang dan Bugis Pinrang. Namun bangsa Bugis ini tidaklah sama dengan Bangsa Makasar, penduduk majoriti di Kota Makasar ( Ujung Pandang ), bangsa Toraja di Tanah Tinggi Sulawesi Selatan, bangsa Mandar di Sulawesi Barat ( Kota Mamuju ), bangsa Khaili di Sulawesi Tengah ( Kota Palu ), bangsa Buton di Sulawesi Tenggara ( Kota Kendari ) dan bangsa Minahasa di Sulawesi Utara ( Kota Manado ). Oleh kerana kepadatan tinggi di Kota Makasar yang dikuasai bangsa Makasar, bangsa Bugis banyak keluar mencari pekerjaan di kota-kota lain di Indonesia seperti Samarinda, Tarakan dan Nunukan. Dengan adanya Tawau, bandar negara Malaysia yang terdekat, mereka berduyun-duyun datang untuk mencari rezeki di Malaysia yang memang menyediakan banyak peluang pekerjaan dengan gaji yang lumayan.
Bugis Indonesia yang berhijrah sekitar era 1980an, 1990an dan kini 2000an ini, mereka layak memohon kewarganegaraan melibatkan Perkara 19(1) Perlembagaan Persekutuan iaitu permohonan kewarganegaraan dengan cara masukan bagi yang telah berumur lebih 21 tahun dan memegang taraf pemastautin tetap Malaysia sekurang-kurangnya 12 tahun. Mereka ini adalah warganegara Indonesia yang mana kewujudan Indonesia pada 1947. 
Di Tawau, masyarakat Bugis juga adalah Bugis Indonesia. Adat dan budaya Bugis sangatlah berbeza dengan adat dan budaya masyarakat Melayu tempatan. Dari segi adat pergaulan, adat kenduri, adat perkahwinan dan pakaian tradisi adalah tidak sama dengan adat masyarakat Melayu Malaysia. Budaya kehidupan mereka juga amat berbeza. Masyarakat Bugis di Tawau ini seperti juga saudara  mereka iaitu Bugis di Indonesia mengamalkan budaya cara hidup Indonesia. Mereka mengemari lagu-lagu dan artis-artis Indonesia serta tarian dangdut.
Namun kini anak-anak pendatang Bugis ini ramai yang sudah tidak mahu mengamalkan budaya masyarakat Bugis mereka yang mirip budaya Bugis Indonesia. Mereka sudah ramai yang memilih untuk hidup dalam budaya masyarakat Melayu temapatan Tawau ( natives ). Mereka juga sudah malu bertutur dalam bahasa Bugis atau dalam loghat Bugis sebaliknya bertutur dalam bahasa Melayu loghat tempatan Tawau. Mereka juga tidak mahu lagi nama-nama bugis sebaliknya memilih nama-nama Melayu kepada anak-anak mereka. Walaupun bagaimanapun mereka tetap tidak melupakan saudara mara mereka di Sulawesi Selatan. Mereka tetap menganggap Sulawesi Selatan adalah kampung halaman mereka. Istilah 'Balik Kampung' bagi masyarakat Bugis ialah balik mengunjungi saudara di kampung iaitu Sulawesi Selatan.